SK Úradný vestník Európskej únie C 253/14

Uverejnenie žiadosti o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 253/11)

Európska komisia schválila túto nepodstatnú zmenu v súlade článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„POMODORINO DEL PIENNOLO DEL VESUVIO“

EÚ č.: IT-PDO-02146 – 24.6.2016

CHOP ( X ) CHZO ( ) ZTŠ ( )

1. Skupina žiadateľov a oprávnený záujem

Consorzio di Tutela del Pomodorino del Piennolo del Vesuvio DOP Piazza Meridiana 47 I80040 San Sebastiano al Vesuvio (NA) ITALIA Tel. +39 0810606007 Email: piennolodop@pec.it

Ochranné združenie Consorzio di Tutela del Pomodorino del Piennolo del Vesuvio DOP je oprávnené podať žiadosť o zápis do registra podľa článku 13 ods. 1 vyhlášky č. 12511 ministerstva poľnohospodárskej, potravinovej a lesníckej politiky zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné [aktualizácie právnych odkazov a inšpekčných orgánov]

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Opis výrobku

Zmena 1

Znenie článku 2 špecifikácie:

„Chránené označenie pôvodu (CHOP) ‚Pomodorino del Piennolo del Vesuvio‘ označuje plody ekotypov pomodorini (malé rajčiaky) druhu Lycopersicon esculentum Mill., známe pod ľudovými názvami ‚Fiaschella‘, ‚Lampadina‘, ‚Patanara‘, ‚Principe Borghese‘ a ‚Re Umberto‘, ktoré sa tradične pestujú na úbočiach Vezuvu […].“

Znenie jednotného dokumentu (bod 3.2):

„CHOP ‚Pomodorino del Piennolo del Vesuvio‘ označuje plody ekotypov pomodorini (malé rajčiaky), známe pod ľudovými názvami ‚Fiaschella‘, ‚Lampadina‘, ‚Patanara‘, ‚Principe Borghese‘ a ‚Re Umberto‘, ktoré sa tradične pestujú na úbočiach Vezuvu […].“

Nové znenie:

„Chránené označenie pôvodu (CHOP) ‚Pomodorino del Piennolo del Vesuvio‘ označuje plody ekotypov pomodorini (malé rajčiaky) druhu Lycopersicon esculentum Mill., ktoré pôvodne vznikli z druhov známych pod ľudovými názvami ‚Fiaschella‘, ‚Lampadina‘, ‚Patanara‘, ‚Principe Borghese‘ a ‚Re Umberto‘, ktoré sa tradične pestujú na úbočiach Vezuvu […].“

Dôvody

Znenie bolo prepracované v súlade s článkom 6 špecifikácie výrobku – Súvislosť s prostredím – na objasnenie, že CHOP zahŕňa všetky miestne ekotypy, ktoré pôvodne pochádzajú z rajčiakov známych pod ľudovými názvami „Fiaschella“, „Lampadina“, „Patanara“, „Principe Borghese“ a „Re Umberto“, ktoré sa kedysi pestovali v oblasti a majú morfologické, chemické a fyzikálne vlastnosti typické pre „Pomodorino del Piennolo del Vesuvio“.

Zmena je v súlade so starodávnym postupom uvedeným v článku 6 špecifikácie výrobku, že malí poľnohospodári zachovávali semená najlepších plodov na budúcu sezónu. Postupne sa tak začalo používať osivo, ktoré pôvodne pochádza z ekotypov známych pod ľudovými názvami uvedenými vyššie.

V článku 6 špecifikácie výrobku sa uvádza, že: „Ako bolo bežné v prípade rodinných zeleninových záhonov, poľnohospodári vyberali plody, ktoré považovali za najvhodnejšie a použili semená tohto plodu ako rastlinný rozmnožovací materiál na nasledujúci rok. Malé rajčiaky známe pod názvami ‚Fiaschella‘, ‚Lampadina‘, ‚Principe Borghese‘, ‚Re Umberto‘ a ‚Patanara‘, z ktorých pochádzajú dnešné ekotypy, boli všeobecne známe a používané už v prvej polovici 19. storočia.“

Zmenou nie sú ovplyvnené charakteristické vlastnosti rajčiaku „Pomodorino del Piennolo del Vesuvio“. Preto sa usudzuje, že zmena spĺňa podmienky stanovené v článku 53 ods. 2 písm. a) až e) nariadenia (EÚ) č. 1151/2012 a môže byť klasifikovaná ako nepodstatná.

Zmena 2

Znenie článku 2 špecifikácie a bodu 3.2 jednotného dokumentu:

„Plody oprávnené na ochranu musia mať tieto vlastnosti:

čerstvé plody; odtrhnuté maximálne pred štyrmi dňami;

— veľkosť nepresahujúca 25 g;“

nové znenie:

„Plody oprávnené na ochranu musia mať tieto vlastnosti:

a) čerstvé plody, odtrhnuté maximálne pred štyrmi dňami; — veľkosť nepresahujúca 30 g;“.

Dôvody

Zmena hodnoty je založená na výsledkoch štúdií, ktoré vykonalo centrum Centro Orticolo Campano pre SeSIRCA a CRAA (Consorzio per la ricerca applicata in agricoltura – Združenie pre aplikovaný výskum v poľnohospodárstve) a ktoré potvrdili empirické dôkazy udávané poľnohospodármi, že rajčiaky zozbierané z prvých vetvičiek známe ako „mamme“ často vážia viac ako 30 g. Zmena je v súlade s tým, čo je uvedené v druhom odseku bodu 5.2 jednotného dokumentu: „Okrem obmedzených rozmerov medzi zvláštnosti rajčiaku ‚Pomodorino del Piennolo del Vesuvio‘ patrí hmotnosť, ktorá sa pohybuje od 20 do 30 gramov…“ Keďže v špecifikácii rajčiakov už je uvedené, že plody môžu dosiahnuť až 30 gramov, usudzuje sa, že zmena spĺňa podmienky stanovené v článku 53 ods. 2 písm. a) až e) nariadenia (EÚ) č. 1151/2012 a môže byť klasifikovaná ako nepodstatná.

Spôsob výroby

Zmena 3

Znenie článku 5 špecifikácie:

„Vysádzanie a vzdialenosti: vzdialenosť výsadby musí byť od 15 cm do 30 cm v riadku a od 80 cm do 120 cm medzi riadkami. Rastliny musia byť zoradené v paralelných riadkoch a musí byť zabezpečený pravidelný odstup rastlín v každom riadku a medzi riadkami. Hustota výsadby nesmie presiahnuť 45 000 rastlín na hektár; […]“

Nové znenie:

„Vysádzanie a vzdialenosti: vzdialenosť výsadby musí byť od 15 cm do 30 cm v riadku a od 80 cm do 120 cm medzi riadkami. Rastliny musia byť zoradené v paralelných riadkoch a musí byť zabezpečený pravidelný odstup rastlín v každom riadku a medzi riadkami. Hustota výsadby nesmie presiahnuť 55 000 rastlín na hektár; […]“

Dôvody

Zvýšenie maximálnej hustoty výsadby na 55 000 rastlín na hektár umožní poľnohospodárom pozmeniť model výsadby na zohľadnenie rozdielnej úrodnosti pôdy. Vo vyšších výškach z dôvodu suchej sopečnej pôdy správna poľnohospodárska prax káže zvýšiť hustotu výsadby na hektár, aby sa lepšie využili vodné zdroje a udržal výnos a kvalitatívne vlastnosti plodov (napríklad vzdialenosť výsadby 90 – 100 cm medzi riadkami a 20 cm v rámci riadkov bude mať za následok hustotu výsadby približne 50 000 – 55 000 rastlín na hektár). Preto sa usudzuje, že zmena spĺňa podmienky stanovené v článku 53 ods. 2 písm. a) až e) nariadenia (EÚ) č. 1151/2012 a môže byť klasifikovaná ako nepodstatná.

Zmena 4

Znenie článku 5 špecifikácie:

„Spôsob pestovania: Rajčiaky ‚Pomodorino del Piennolo del Vesuvio‘ sa pestujú len na poliach; rastliny sa pestujú vertikálne do výšky 80 cm […]“

Nové znenie:

„Spôsob pestovania: Rajčiaky ‚Pomodorino del Piennolo del Vesuvio‘ sa pestujú len na poliach; rastliny sa pestujú vertikálne do výšky 1 m […]“

Dôvody

Táto zmena je odôvodnená zistením, že rastliny rajčiakov rastú prirodzene vyššie v určitých častiach oblasti výroby s čerstvejšou a úrodnejšou pôdou, ako sú napríklad obce okolo Monte Somma. Cieľom zmeny je prispôsobiť špecifikáciu výrobku skutočným podmienkam pestovania v oblasti výroby bez toho, aby bola ovplyvnená kvalita plodu alebo splnenie podmienok stanovených v článku 53 ods. 2 písm. a) až e) nariadenia (EÚ) č. 1151/2012. Z týchto dôvodov možno zmenu klasifikovať ako nepodstatnú.

Zmena 5

Znenie článku 5 špecifikácie:

„Maximálne vypestované množstvo jedného druhu plodiny na hektár sa stanovuje na 16 ton.“

Nové znenie:

„Maximálne vypestované množstvo jedného druhu plodiny na hektár sa stanovuje na 25 ton.“

Dôvody

Výnos 16 ton na hektár stanovený v špecifikácii je výrazne nižší ako priemer, ktorý dosahujú výrobcovia v rôznych výškach. Spočiatku to spozorovali členovia ochranného združenia a potom sa to potvrdilo vedeckými štúdiami, ktoré vykonalo Centro Orticolo Campano pre SeSIRCA a CRAA. Keďže maximálny výnos 25 ton na hektár je v súlade so skutočnou úrodou rajčiaku CHOP „Pomodorino del Piennolo del Vesuvio“ a neovplyvňuje kvalitatívne vlastnosti plodu, usudzuje sa, že túto zmenu možno klasifikovať ako nepodstatnú v súlade s článkom 53 ods. 2 písm. a) až e) nariadenia (EÚ) č. 1151/2012.

Označovanie

Zmena 6

Znenie článku 8 špecifikácie:

„Povolené je však používanie nápisov, ktoré sa týkajú spoločností, názvov, obchodných mien a súkromných ochranných známok, ktoré nie sú vychvaľujúce a nemali by kupujúceho uviesť do omylu. Tieto nápisy môžu figurovať na štítkoch menšími znakmi na uvedenie chráneného označenia pôvodu.“

Nové znenie:

„Povolené je používanie nápisov, ktoré sa týkajú spoločností, názvov, obchodných mien a súkromných ochranných známok, ktoré nie sú vychvaľujúce a nemali by kupujúceho uviesť do omylu. Tieto nápisy môžu figurovať na štítkoch menšími znakmi, ako sú písmená používané na uvedenie chráneného označenia pôvodu, a nesmú byť zobrazené v rovnakom zornom poli, ako je označenie pôvodu, logo CHOP a logo EÚ.“

Dôvody

Zmenou sa objasňuje ustanovenie špecifikácie zamerané na väčšie zviditeľnenie registrovaného názvu a loga EÚ na štítku. Keďže zmena sa týka len označovania výrobku, usudzuje sa, že ju možno klasifikovať ako nepodstatnú v súlade s článkom 53 ods. 2 písm. a) až e) nariadenia (EÚ) č. 1151/2012.

Aktualizácie právnych odkazov a inšpekčných orgánov

Odkazy na nariadenie (ES) č. 510/2006 boli nahradené odkazmi na nariadenie (EÚ) č. 1151/2012.

Do článku 7 špecifikácie boli pridané údaje inšpekčného orgánu.

JEDNOTNÝ DOKUMENT

„POMODORINO DEL PIENNOLO DEL VESUVIO“

EÚ č.: IT-PDO-02146 – 24.6.2016

CHOP ( X ) CHZO ( )

1. Názov

„Pomodorino del Piennolo del Vesuvio“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu (CHOP) „Pomodorino del Piennolo del Vesuvio“ označuje plody ekotypov pomodorini (malé rajčiaky) druhu Lycopersicon esculentum Mill., ktoré pôvodne vznikli z druhov známych pod ľudovými názvami „Fiaschella“, „Lampadina“, „Patanara“, „Principe Borghese“ a „Re Umberto“, ktoré sa tradične pestujú na úbočiach Vezuvu. Plody majú oválny alebo mierne slivkovitý tvar so špicatým vrcholom, často rebrovité výstupky v stopkovej časti a hrubú šupku. Použitie hybridov je zakázané. Plody oprávnené na ochranu musia mať tieto vlastnosti: čerstvé plody: veľkosť nepresahujúca 30 g; parametre týkajúce sa tvaru: pomer horného a dolného priemeru je 1,2 až 1,3; farba povrchu: rumelkovo červená; farba dužiny: červená; konzistencia: tvrdá; chuť: výrazná, intenzívna a sladko-kyslastá; refraktometrický index minimálne 6,5 °Brix; pevná stopka. Plody skladované na strapcoch: farba povrchu: tmavočervená; farba dužiny: červená; konzistencia: dobrá; chuť: výrazná a intenzívna; odolnosť proti vädnutiu: znížená na konci doby skladovania.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Postupy výroby a skladovania sa musia uskutočniť v zemepisnej oblasti výroby. Pri skladovaní na strapcoch musia byť splnené tieto kritériá:

— hneď po zbere sa strapce alebo „schiocche“ priviažu na priadzu z rastlinného vlákna zviazanú do kruhu tak, aby sa vytvoril iba jeden veľký strapec („piennolo“) na skladovanie s hmotnosťou od 1 do 5 kg. Takto získané „piennoli“ musia byť zavesené vo vzduchu na háčikoch alebo sa musia ponechať na vhodných podložkách na suchom a vetranom mieste,

— počas fáz skladovania sa výrobok na strapcoch ani výrobok v obale nesmú nijako chemicky ošetrovať. Na zabezpečenie ochrany výrobku sa môžu použiť len fyzické systémy, ktoré nemôžu narušiť jeho vlastnosti, akými sú siete proti komárom a ultrazvukové prístroje,

— doba skladovania „piennoli“ nie je presne vymedzená a závisí od zachovania dobrých organoleptických vlastností a vzhľadu výrobku.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie rajčiakov, či už sa uvádzajú na trh čerstvé alebo konzervované, sa musí uskutočniť v oblasti výroby vo výrobných podnikoch alebo v ich blízkosti, aby sa:

— obmedzila akákoľvek manipulácia s plodom v čase, keď je najodolnejší,

— zabránilo preprave na dlhé vzdialenosti nezabaleného výrobku, ktorý ako taký nie je správne chránený, a teda je vystavený riziku mechanického namáhania a zaobchádzania, ktorým sa môže poškodiť,

— napomohlo zabezpečenie vysledovateľnosti.

3.6. Špecifické pravidlá označovania výrobku, na ktorý sa vzťahuje registrovaný názov

Uvedenie na trh rajčiaku „Pomodorino del Piennolo del Vesuvio“ sa musí uskutočniť v súlade s týmito pravidlami:

— výrobky v čerstvom stave: musia sa uviesť do predaja ako jednotlivé plody alebo ako plody v strapcoch, voľne ložené vo vyhovujúcich a zapečatených obaloch s kapacitou najviac 10 kg,

— výrobky skladované na strapcoch: „piennoli“ (strapce) musia mať maximálnu hmotnosť 5 kg a musia sa uviesť do predaja buď jednotlivo s identifikačným logom CHOP, alebo vo vyhovujúcich a zapečatených obaloch,

— skladované výrobky, ako aj jednotlivé plody alebo plody v strapcoch, voľne ložené vo vyhovujúcich a zapečatených obaloch s kapacitou najviac 10 kg.

Štítky musia obsahovať tieto nápisy: „Pomodorino del Piennolo del Vesuvio“ a „Chránené označenie pôvodu“, ktoré musia byť väčšie ako iné prítomné údaje alebo nápisy, logo EÚ, názov, obchodné meno a adresu baliarne alebo výrobného podniku, množstvo výrobku, ktorý sa skutočne nachádza v balení. Logo sa skladá zo zobrazenia „Pomodorino del Piennolo del Vesuvio“ so stopkou, ktorej predĺženie pripomína profil Vezuvu. Osobitné črty loga a jeho kolorimetrické indexy sú podrobne opísané v špecifikácii.

4. Stručné vymedzenie zemepisnej oblasti

Oblasť výroby a balenia CHOP „Pomodorino del Piennolo del Vesuvio“ zahŕňa územia týchto obcí z provincie Neapol: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase a časť územia obce Nola, ktoré vymedzuje provinčná cesta Piazzola di Nola – Rione Terst (pre úsek „Konštantínopol“), „Lagno Rosario“, hranica obce Ottaviano a hranica obce Somma Vesuviana.

5. Súvislosť so zemepisnou oblasťou

Osobitosť územia, kde sa „Pomodorino“ pestuje, tkvie v sopečnom pôvode jeho pôdy. Osobitosti tejto zemepisnej oblasti vyplývajú z pyroklastickej povahy pôdy, ktorá charakterizuje celý sopečný celok Somma-Vezuv. Táto pôda sa vytvorila na lávovine a vrstvách popola i sopečných kameňoch („lapilli“) a vyznačuje sa vysokou úrodnosťou a piesčitou štruktúrou, vďaka ktorej je kyprá a napomáha odvodňovanie, ako aj neutrálnou alebo subalkalickou reakciou spolu s vysokým obsahom využiteľných makrozložiek a mikrozložiek. Podnebie je prevažne suché s miernym vetrom a vysokými teplotami a veľké teplotné amplitúdy medzi dňom a nocou tiež prispievajú k prirodzenému udržaniu parazitárnych chorôb pod kontrolou.

Okrem obmedzených rozmerov medzi zvláštnosti rajčiaku „Pomodorino del Piennolo del Vesuvio“ patrí hmotnosť, ktorá sa pohybuje od 20 do 30 gramov, a nízky pomer dolného a horného priemeru 1,2 až 1,3, ako aj hrubá šupka, mimoriadne pevná stopka, vďaka ktorej strapec zostáva počas zberu a skladovania celý, ako aj vysoká koncentrácia cukrov, kyselín a iných rozpustných pevných látok umožňujúcich dlhodobé skladovanie výrobku, počas ktorého sa nenaruší žiadna z jeho organoleptických vlastností. Vysoký osmotický tlak šťavy, ktorý je spôsobený vysokým obsahom rozpustných pevných látok, totiž umožňuje plodu zachovať si charakteristickú čerstvosť počas dlhého obdobia, pretože počas skladovania stráca málo vody.

Pestovateľské postupy sú podmienené charakteristickou konfiguráciou pozemkov, ktoré sú rozdelené na veľa častí, často terasovito a nepravidelne rozmiestnených. Väčšina pestovateľských úkonov sa uskutočňuje ručne v súlade s tradičnými poľnohospodárskymi postupmi.

Osobitosti rajčiaku „Pomodorino del Piennolo del Vesuvio“ sú výrazne spojené s územím, na ktorom sa pestuje. Vulkanický pôvod pôdy a všetok pyroklastický materiál, ktorý sa tu nazhromaždil počas erupcií vulkanického celku Somma-Vezuv, zabezpečil vysokú úrodnosť tejto pôdy. Jej piesčitá štruktúra spôsobuje vysokú kyprosť a uľahčuje odvodňovanie, pričom spôsobuje neutrálnu alebo subalkalickú reakciu a vysoký obsah prispôsobiteľných makrozložiek a mikrozložiek. Výrobok vďaka absorpcii všetkých týchto zložiek nadobúda celkom osobitné vlastnosti. Parazitárne choroby sú pod prirodzenou kontrolou vďaka suchému podnebiu, ktoré sa vyznačuje výraznými teplotnými amplitúdami medzi dňom a nocou. „Pomodorino“ skladovaný na strapcoch alebo v konzerve predstavuje jednu z najstarších a najtypickejších produkcií oblasti v okolí Vezuvu. Prvé zdokumentované a technicky podrobné svedectvá pochádzajú z publikácií Regia Scuola Superiore di Agricoltura di Portici vydaných v rokoch 1885, 1902 a 1916. Storočiami sa pestovanie tohto druhu rajčiakov osvedčilo jednak so zreteľom na jeho nenáročné pestovanie, jednak so zreteľom na možnosť jeho dlhodobého skladovania počas zimných mesiacov vďaka konzistencii jeho šupky. Tento druh skladovaných rajčiakov sa v minulosti rozšíril preto, lebo v zimných mesiacoch boli potrebné čerstvé rajčiaky, aby sa nimi mohli spestriť doma pripravované pokrmy odjakživa rozšírené v oblasti Neapola, najmä pizze a cestovín, ktoré si vyžadovali intenzívnu chuť a vôňu. Ľudský faktor sa pričinil o vyvinutie metódy pestovania a skladovania, ktorá je typická pre oblasť výroby a vyznačuje sa výberom najlepších plodov na výrobu osiva, orezávaním nevyhnutným na to, aby rastliny nerástli neobmedzene, zväzovaním nadzemných častí a odstraňovaním nadbytočných púčikov až do zberu rajčiakov. Pri ňom sa zbierajú celé strapce, ktoré obsahujú najmenej 70 % červených plodov, zatiaľ čo ostatné plody sú vo fáze dozrievania. Proces skladovania rajčiakov na strapcoch, ktorý umožňuje konzumovať neporušené a nespracované plody počas celej zimy nasledujúcej po zbere, takisto spája tento osobitný výrobok s územím. Tradičný postup spočíva v zbere celých strapcov plodov a v spletení ich koncových častí pomocou konopného vlákna tak, aby vznikol iba jeden veľký trs, ktorý sa zavesí na strop v osobitných vetraných miestnostiach alebo na verandách či terasách. Všetky tieto vlastnosti, ako aj jedinečné životné prostredie oblasti Vezuvu viedli k vzniku výrobku, ktorý je z hľadiska organoleptických vlastností a možnosti skladovania taký ojedinelý, že sa dodnes neprestal pestovať a chrániť.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie prostredníctvom uverejnenia návrhu na zmenu CHOP „Pomodorino del Piennolo del Vesuvio“ v Úradnom vestníku Talianskej republiky č. 103 zo 4. mája 2016.

Konsolidované znenie špecifikácie výrobku je k dispozícii na internetovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo alternatívne:

priamo na domovskej stránke ministerstva poľnohospodárskej, potravinovej a lesníckej politiky (www.politicheagricole.it) kliknutím na „Prodotti DOP IGP“ (v pravej hornej časti obrazovky), potom na „Prodotti DOP IGP STG“ (v ľavej časti obrazovky), a napokon na „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.